SKRIFTLIG FORESPØRGSEL E-1310/01

af Patricia McKenna (Verts/ALE) til Kommissionen

(3. maj 2001)

Om: Fordampningsanlægget i Mugardos

Det er planen, at der skal placeres en række fordampningsanlæg langs de spanske kyster i overensstemmelse med planen om anvendelse af naturgas og den hertil hørende plan for omstilling af den spanske energisektor.

Det er således hensigten, at der i Mugardos, i umiddelbar nærhed af byen og ikke langt fra et område med 150 000 indbyggere, skal bygges et fordampningsanlæg. Tekniske eksperter, den tidligere leder af havnemyndigheden i El Ferrol (som har mistet sin stilling på grund af sin modstand mod den foreslåede placering af anlægget i Mugardos), sammenslutninger af fiskere, borgerforeninger og ngo'er på miljøområdet modsætter sig placeringen af fordampningsanlægget på dette sted, som indebærer alvorlige risici for befolkningen i nærheden.

Ifølge kongeligt dekret 2414/1961 af 30. november 1961, BOE (den spanske statstidende nr. 292 af 7.12.1961), om skadelige, forurenende og farlige aktiviteter, kan anlægget karakteriseres som en skadelig aktivitet(1). Der er tale om samme klassificering i henhold til kongeligt dekret 1254/1999 af 16. juli 1999 om kontrol med risici i forbindelse med alvorlige hændelser, hvor der optræder farlige stoffer(2). Det hedder i artikel 4, stk. 1: Fremstillingsindustrier, der må betragtes som farlige eller forurenende, må i reglen kun placeres i en afstand af 2 km fra nærmeste bymæssige bebyggelse(3). I henhold til europæisk standard EN-1473 (maj 1997), der er omsat til spansk norm UNE-1473 (maj 1998), skal der foretages en undersøgelse af, hvilke placeringer, der kan være farlige, der skal udarbejdes et skøn over sandsynlige risici, hvor der også tages hensyn til den menneskelige faktor, og der skal udarbejdes scenarier i tilfælde af udslip af gas eller udspil af flydende stoffer osv.

Desuden skal der i henhold til artikel 8 i kongeligt dekret 1254/99 tages hensyn til dominoeffekten (afledte eksplosioner i andre anlæg med farlige stoffer som konsekvens af den oprindelige ulykke), hvad der ikke har været tilfældet(4). Det vil sige, at allerede nu vil to eksisterende anlæg i tilfælde af en ulykke kunne fremkalde dominoeffekten: brændstoftankene B og C (500 m) og det militære depot (1 200 m).

Vil Kommissionen gribe ind på baggrund af placeringen af et fordampningsanlæg for naturgas i Mugardos, og hvilke forholdsregler vil den træffe?

Vil det blive accepteret, at energiomstillingen finder sted uden en statslig plan, som indeholder de mest elementære sikkerhedsforanstaltninger?

Mener Kommissionen ikke, at det er nødvendigt at foretage en miljørisikovurdering af anlægget?

(1) I det nævnte dekret defineres skadelig aktivitet på følgende måde: Aktiviteter betragtes som skadelige, hvis deres formål er fremstilling, behandling, anvendelse eller oplagring af produkter, som indebærer alvorlige risici for eksplosion, brand, stråling eller tilsvarende risici for personer eller goder.

(2) I bilaget til dekretet nævnes: Meget brandbare flydende gasser (herunder LPG) og naturgas.

(3) Det hedder desuden i kongeligt dekret 1254/1999, paragraf 2: Der skal ved placeringen tages hensyn til nødvendigheden af at holde passende afstand mellem de i dette dekret omtalte anlæg og boligområder, områder, som benyttes af offentligheden, og områder, som er af interesse på grund af naturen. For eksisterende anlæg skal der tages hensyn til de supplerende tekniske foranstaltninger. jf. artikel 5, for ikke at øge risiciene for personer..

(4) Ved anvendelse af Pasquill-Gifford-modellen for spredning af forurening opnås der ved et gasudslip på 944 kg/sek. med atmosfæriske forhold i klasse E og en vindstyrke på 2 m/sek. følgende tal:- forgiftningsgrænsen (33 % (0,22 kg/m3)) vil være 750 m. Den vil ramme tanke med brændstoffer af type B og C med en kapacitet på 200 000 m3 i en afstand af 500 m (dominoeffekten), som sidste sommer blev installeret af Forestal del Atlántico, samt en limfabrik og vil nå frem i umiddelbar nærhed af Mugardos by, som befinder sig 900 m fra anlægget-den øvre antændelsesgrænse (14 % (0,092 kg/m3) vil være 1250 m og ville således ramme Mugardos by, som befinder sig 900 m borte, O Seixo 1200 m borte og det militære depot (dominoeffekten) 1200 m borte-den nedre antændelsesgrænse (5 % (0,033 kg/m3) ville være 2 250 m, og det ville ramme Magdalena-kvarteret i Ferrol by.

Samlet svar afgivet på Kommissionens vegne af Margot Wallström på skriftlige forespørgsler E-1310/01, E-1359/01 og E-1379/01

(5. juli 2001)

Kommissionen er ikke bekendt med de af de ærede medlemmer nævnte problemer vedrørende Forestal Atlántico SA-anlægget eller det planlagte gasfordampningsanlæg, som skal bygges i samme kommune som det førstnævnte anlæg, nemlig Mugardos (Galicien).

Ved første øjekast ser det ud til, at Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), senest ændret ved direktiv 97/11/EF af 3. marts 1997(2), finder anvendelse.

For at Rådets direktiv 96/82/EF af 16. december 1996 om kontrol med risikoen for større uheld med farlige stoffer(3) (herefter benævnt Seveso-direktivet) kan bringes i anvendelse, skal to betingelser være opfyldt:

- mængden af farlige stoffer i anlægget skal overstige de tærskelmængder, der er fastsat i bilag I til direktivet. I dette bilag er der fastsat to tærskler, en minimumstærskel og en maksimumstærskel. Hvis mængden af farlige stoffer ikke overstiger minimumstærsklen, finder Seveso-direktivet ikke anvendelse. Hvis mængden af farlige stoffer ligger mellem minimumstærsklen og maksimumstærsklen, finder kun visse af direktivets bestemmelser anvendelse. Hvis mængden overstiger maksimumstærsklen, finder alle bestemmelserne anvendelse. For naturgas, f.eks., er minimumstærsklen fastsat til 50 ton og maksimumstærsklen til 200 ton

- anlægget må ikke høre til de sektorer, der er undtaget i henhold til artikel 4. Det skal i denne forbindelse understreges, at Seveso-direktivet ikke omfatter transport af farlige stoffer samt midlertidig oplagring, f. eks. i havne.

Kommissionen er klar over, at der er problemer med at få Rådets direktiv 96/61/EF af 24. september 1996 om integreret forebyggelse og bekæmpelse af forurening(4) gennemført i Spanien, og den har indledt en overtrædelsesprocedure mod Spanien på grund af den forsinkede gennemførelse af dette direktiv.

Bortset fra dette er Kommissionen ikke i besiddelse af oplysninger, som giver anledning til at tro, at de spanske myndigheder ikke vil overholde EU's miljøbeskyttelsesregler, når den giver tilladelse til det af de ærede medlemmer nævnte projekt.

Kommissionen vil forsøge at indhente nærmere oplysninger hos de spanske myndigheder både om dette projekt og om det eksisterende anlæg.

Som traktaternes vogter vil Kommissionen tage de nødvendige skridt for at sikre, at fællesskabslovgivningen overholdes i de foreliggende tilfælde.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 10 af 14.1.1997.

(4) EFT L 257 af 10.10.1996.